望靈山
作者：韓元吉
朝代：宋

paragraphs: 嶽鎮古所錄，茲山諒其遺。
憶從西江來，恍惚欣見之。
初疑春雨晴，雲物出怪奇。
稍稍對巖壁，森森面嶺奇。
紛紜類列障，散漫如連帷。
磅礴千里間，衆景皆奔馳。
頗訝地軸湧，未覺天柱虧。
不讓崑崙高，遂使泰華移。
諸峰七十二，磊砢略可推。
駢觀擁佛髻，遠睇凝蛾眉。
大或覆鐘鼎，細亦銛刀錐。
石柜一何高，梯天此爲墀。
崩騰鐵馬羣，中有大將旂。
身居萬石貴，氣壓累卵危。
雄傑亦莫狀，清深亦餘姿。
蛟螭護絕磴，草木忘四時。
豈知水晶宮，閟藏神所司。
陰崖彼何靈，頸斷不敢悲。